Τσίζκεϊκ μέσα σε μπριός (Βατρούσκα)
Ονομάζεται Vatrushka, είναι ένα τσίζκεϊκ μέσα σε μπριός, και το φτιάχνουν στην Ουκρανία και άλλες χώρες της Ανατολικής Ευρώπης. Πλούσιο και ονειρεμένο!
300 γρ. φρέσκο πλήρες γάλα, χλιαρό, 1 1⁄2 φακελάκι ξερή μαγιά, 20 γρ. λευκή κρυσταλλική ζάχαρη, 1/2 κουτ. γλυκού αλάτι, 380 γρ. αλεύρι για όλες τις χρήσεις + λίγο για το άνοιγμα της ζύμης, 75 γρ. βούτυρο αγελάδος, 500 γρ. τυρί κρέμα, 60 γρ. άχνη ζάχαρη, 2 αυγά, 50 γρ. σταφίδες ξανθές, 40 γρ. αλεύρι για όλες τις χρήσεις, 100 γρ. κρέμα γάλακτος με 35%-36% λιπαρά, 1 κρόκος αυγού για άλειμμα
Για να φτιάξουμε τσίζκεϊκ μέσα σε μπριός, αρχικά διαλύουμε τη μαγιά, μέσα στο χλιαρό γάλα, και προσθέτουμε τη ζάχαρη και το αλάτι.Στον κάδο του μίξερ ρίχνουμε το αλεύρι και το βούτυρο, κομμένο σε μικρά κομμάτια.Αδειάζουμε και το μείγμα της μαγιάς και ζυμώνουμε με τον γάντζο έως ότου σχηματιστεί μια ομοιογενής μαλακή και ελαστική ζύμη η οποία θα ξεκολλάει από τα τοιχώματα του κάδου.Σκεπάζουμε, τη ζύμη, με μια πετσέτα και την αφήνουμε σε ζεστό περιβάλλον για 1 ώρα, έως ότου διπλασιαστεί σε όγκο.Ανοίγουμε τη ζύμη με τον πλάστη πάνω σε ελαφρώς αλευρωμένη επιφάνεια σε λεπτό φύλλο πάχους 0,5 εκ. Το μεταφέρουμε μέσα σε μια φόρμα τάρτας διαμέτρου 25 εκ. και το στρώνουμε έτσι ώστε να εφαρμόζει στα πλαϊνά και οι άκρες του να εξέχουν.Σε ένα μπολ βάζουμε τις σταφίδες με 1 ποτήρι ζεστό νερό και τις αφήνουμε να μουλιάσουν για 15 λεπτά.Προθερμαίνουμε τον φούρνο στους 160° C.Σε ένα μεγάλο μπολ ανακατεύουμε το τυρί κρέμα με την άχνη και προσθέτουμε ένα ένα τα αυγά.Συνεχίζουμε το ανακάτεμα μέχρι να ομογενοποιηθεί το μείγμα.Προσθέτουμε τις σταφίδες και το αλεύρι ανακατεύοντας και στο τέλος ρίχνουμε την κρέμα γάλακτος.Αδειάζουμε το μείγμα πάνω από τη ζύμη.Γυρνάμε προς τα μέσα τις άκρες της ζύμης και τις τσαλακώνουμε ελαφρώς, φτιάχνοντας πιέτες, έτσι ώστε να γίνει ένα στεφάνι στην περιφέρεια του γλυκού.Χτυπάμε ελαφρώς τον κρόκο με έναν αυγοδάρτη και  αλείφουμε όλη την επιφάνειά του γλυκού, ακόμα και τη γέμιση στο κέντρο.Ψήνουμε σε προθερμασμένο φούρνο για 40 λεπτά περίπου έως ότου ροδίσει το τσίζκεϊκ.
Αυγά,Γάλα,Τυρί,Πάσχα